Na temelju članka 36. Zakona o poljoprivredi („Narodne novine“, broj 118/18, 42/20 i 127/20) i članka 30. Statuta Općine Vladislavci („Službeni glasnik“ Općine Vladislavci“ broj 3/13,3/17, 2/18, 4/20, 5/20- pročišćeni tekst, 8/20 i 2/21), Općinsko vijeće Općine Vladislavci na svojoj 34. sjednici održanoj dana 09. ožujka 2021. godine donosi sljedeći

**PROGRAM**

**POTPORA POLJOPRIVREDI NA PODRUČJU**

**OPĆINE VLADISLAVCI ZA RAZDOBLJE 2021. – 2027. GODINE**

**I. OPĆI UVJETI**

**Članak 1.**

 Ovim Programom potpora u poljoprivredi na području Općine Vladislavci za razdoblje 2021.-2027. godina (dalje: skraćeno Program) utvrđuju se aktivnosti u poljoprivredi za koje će Općina Vladislavci, kao nositelj Programa, u razdoblju od 2021. do 2027. godine dodjeljivati potpore male vrijednosti, te kriteriji i postupak dodjele istih.

Potpore podrazumijevaju dodjelu bespovratnih novčanih sredstava iz Proračuna Općine Vladislavci.

Program se donosi u cilju poticanja razvoja poljoprivrede na području Općine Vladislavci,
kako bi se povećala konkurentnost obiteljskih gospodarstava i podigla kvaliteta života na ruralnom području Općine Vladislavci, kao i potaknulo održivo korištenje poljoprivrednog zemljišta na cijelom području gospodarenja.

**Članak 2.**

 Potpore male vrijednosti dodjeljuju se sukladno pravilima EU o pružanju državne potpore poljoprivredi i ruralnom razvoju propisanim Uredbom Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potporu de minimis u poljoprivrednom sektoru (SL L 352, 24.12.2013.) i Uredbom Komisije (EU) 2019/316 od 21. veljače 2019. o izmjeni Uredbe (EU) br. 1408/2013 o promjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 51/1, 22.2.2019.) (dalje u tekstu: Uredba 1408/2013).

 Sukladno članku 1. Uredbe 1408/2013, ovaj se Program primjenjuje na potpore dodijeljene poduzetnicima koji se bave primarnom proizvodnjom poljoprivrednih proizvoda, uz iznimku:

1. potpora čiji je iznos određen na temelju cijene ili količine proizvoda stavljenih na tržište,
2. potpora djelatnostima vezanima uz izvoz, to jest potpora koje su izravno vezane uz izvezene količine, potpora za osnivanje i upravljanje distribucijskom mrežom ili za neke druge tekuće troškove vezane uz izvoznu djelatnost,
3. potpora uvjetovanih korištenjem domaćih umjesto uvoznih proizvoda.

 Sukladno članku 2. Uredbe 1408/2013, „poljoprivredni proizvodi“ znači proizvodi iz Priloga I. Ugovora o funkcioniranju Europske unije, uz iznimku proizvoda ribarstva i akvakulture obuhvaćenih Uredbom Vijeća (EZ) br. 104/2000.

**II. KORISNICI**

**Članak 3.**

Korisnici ovog Programa mogu biti poljoprivredna gospodarstva upisana u Upisnik poljoprivrednih gospodarstava, sa sjedištem i poljoprivrednom proizvodnjom (poljoprivredno zemljište, nasadi, stoka, gospodarski objekti i sl.) na području Općine Vladislavci, a koja zadovoljavaju uvjete propisane za pojedine aktivnosti,  te fizičke osobe s područja Općine Vladislavci koji se bave pčelarskom proizvodnjom na području Općine Vladislavci.

 Poljoprivredno gospodarstvo obuhvaća slijedeće subjekte u poljoprivrednoj proizvodnji: obiteljska poljoprivredna gospodarstva, obrte, trgovačka društva i zadruge registrirane za obavljanje poljoprivredne djelatnosti.

 Pravo na potpore poljoprivredna gospodarstva ostvaruju na vlastiti zahtjev, odnosno temeljem Ugovora koje Općina Vladislavci zaključi sa određenim sudionicima u provođenju Programa, a isto traje do iskorištenja sredstava osiguranih u Proračunu Općine Vladislavci za razdoblje od 2021. do 2027. godine.

**Članak 4.**

 Sukladno članku 2., točka 2. Uredbe 1408/2013 pod pojmom „jedan poduzetnik“ obuhvaćena su sva poduzeća koja su u najmanje jednom od sljedećih međusobnih odnosa:

1. jedno poduzeće ima većinu glasačkih prava dioničara ili članova u drugom poduzeću;
2. jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;
3. jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća;
4. jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.

 Poduzeća koja su u bilo kojem od odnosa navedenih u prvom podstavku točkama (a) do (d) preko jednog ili više drugih poduzeća isto se tako smatraju jednim poduzetnikom.

**III. MJERE**

**Članak 5.**

Općina Vladislavci, kao nositelj aktivnosti utvrđenih ovim Programom u razdoblju od 2021. do 2027. godine, dodjeljivati će potpore poljoprivredi, u skladu sa sredstvima osiguranim u proračunu Općine Vladislavci za slijedeće aktivnosti:

1. Mjera 1: Potpore za umjetno osjemenjivanje goveda (sukladno Uredbi 1408/2013)
2. Mjera 2: Potpora za prijavu dokumentacije za nacionalne i međunarodne fondove (sukladno Uredbi 1408/2013)
3. Mjera 3: Potpore za izgradnju plastenika/staklenika (sukladno Uredbi 1408/2013)
4. Mjera 4: Potpore za edukaciju poljoprivrednika (sukladno Uredbi 1408/2013)
5. Mjera 5: Potpore za proizvodnju meda (sukladno Uredbi 1408/2013)
6. Mjera 6. Potpore za navodnjavanje (sukladno Uredbi 1408/2013)

**Članak 6.**

**MJERA 1. Potpore za umjetno osjemenjivanje goveda**

 **(sukladno Uredbi 1408/2013)**

**Cilj potpore**: Cilj potpore za umjetno osjemenjivanje goveda je razvoj stočarske proizvodnje, obnova stočnog fonda te povećanje broja i konkurentnost obiteljskih gospodarstava

**Prihvatljivi korisnici:**

Poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava, koja imaju sjedište, odnosno prebivalište na području Općine Vladislavci i obavljaju svoju djelatnost na području Općine Vladislavci.

**Prihvatljivi troškovi:**

Troškovi veterinarskih usluga umjetnog osjemenjivanja i trošak nabave rasplodnog certificiranog materijala

Ukoliko je korisnik u sustavu Poreza na dodanu vrijednost (PDV-a), PDV nije prihvatljiv trošak.

**Iznos potpore:**

* 100% prihvatljivih troškova prvog osmjenjivanja goveda

**MJERA 2. Potpora za prijavu dokumentacije za nacionalne i međunarodne fondove**

**(sukladno Uredbi 1408/2013)**

**Cilj potpore**: Cilj potpore za prijavu dokumentacije za nacionalne i međunarodne fondove je povećanje konkurentnosti poljoprivrednih gospodarstava

**Prihvatljivi korisnici:**

Poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava, koja imaju sjedište, odnosno prebivalište na području Općine Vladislavci i obavljaju svoju djelatnost na području Općine Vladislavci.

**Prihvatljivi troškovi:**

Potpora se ostvaruje za konzultantske usluge pri izradi dokumentacije potrebne za apliciranje na natječaje iz Programa ruralnog razvoja Republike Hrvatske za razdoblje 2021.-2027.

Ukoliko je korisnik u sustavu Poreza na dodanu vrijednost (PDV-a), PDV nije prihvatljiv trošak.

**Iznos potpore:**

Najviši iznos potpore za konzultantske usluge je 10.000,00 kn po korisniku godišnje.

Uvjet za dodjelu potpore:

- vrijednost ulaganja minimalno 1.000,00 kn

**Intenzitet potpore za korisnike:**

- 50% vrijednosti dokumentiranih troškova

**MJERA 3.Potpore za izgradnju plastenika/staklenika**

**(sukladno Uredbi 1408/2013)**

**Cilj potpore**: Cilj potpore za izgradnju plastenika/staklenika je povećanje konkurentnosti poljoprivrednih gospodarstava

**Prihvatljivi korisnici:**

Poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava, koja imaju sjedište, odnosno prebivalište na području Općine Vladislavci, obavljaju svoju djelatnost na području Općine Vladislavci i grade plastenik/staklenik na području Općine Vladislavci.

**Prihvatljivi troškovi:**

Potpora se ostvaruje za kupnju, građenje i opremanje plastenika i staklenika.

Ukoliko je korisnik u sustavu Poreza na dodanu vrijednost (PDV-a), PDV nije prihvatljiv trošak.

**Iznos potpore:**

Najviši iznos potpore za izgradnju plastenika/staklenika je 80 % prihvatljivih troškova, ali ne više od 30.000,00 kuna po korisniku godišnje.

**Uvjet za dodjelu potpore:**

* vrijednost ulaganja iznosi najmanje 5.000,00 kn,
* plastenik ili staklenik i dijelovi za iste koji su sufinancirani kupuju se isključivo novi kod ovlaštenih prodavača, a ne smiju biti otuđeni iz vlasništva korisnika najmanje 3 godine od dana odobrenja sredstava za sufinanciranje,
* korisnik se obvezuje baviti plasteničkom ili stakleničkom proizvodnjom najmanje 3 godine od dana odobrenja potpore

**Intenzitet potpore za korisnike:**

- 80% prihvatljivih troškova

**MJERA 4. Potpore za edukaciju poljoprivrednika**

 **(sukladno Uredbi 1408/2013)**

**Cilj potpore**: Cilj potpore za edukaciju poljoprivrednika je povećanje konkurentnosti poljoprivrednih gospodarstava

**Prihvatljivi korisnici:**

Poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava, koja imaju sjedište, odnosno prebivalište na području Općine Vladislavci i obavljaju svoju djelatnost na području Općine Vladislavci.

**Prihvatljivi troškovi:**

Potpora se ostvaruje za sudjelovanje na obveznim programima edukacije poljoprivrednih gospodarstva, te za mjere stručnog osposobljavanja i stjecanja vještina uključujući tečajeve, radionice i podučavanje, demonstracijske aktivnosti i aktivnosti informiranja.

Ukoliko je korisnik u sustavu Poreza na dodanu vrijednost (PDV-a), PDV nije prihvatljiv trošak.

**Iznos potpore:**

Najviši iznos potpore za edukaciju poljoprivrednika je 50 % prihvatljivih troškova, ali ne više od 5.000,00 kuna po korisniku godišnje.

**Uvjet za dodjelu potpore:**

- vrijednost edukacije minimalno 200,00kn

**Intenzitet potpore za korisnike:**

- 50% vrijednosti dokumentiranih troškova

**MJERA 5. Potpore za proizvodnju meda**

 **(sukladno Uredbi 1408/2013)**

**Cilj potpore**: Cilj potpore za proizvodnju meda je je održavanje i razvoj pčelarstva na području općine te jačanje na tržištu pčelinjim proizvodima (med, pčelinji otrov, propolis, matična mliječ, pelud, cvjetni prah, vosak).

**Prihvatljivi korisnici:**

## Poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava i upisana u Evidenciju pčelara i pčelinjaka i fizičke osobe koje imaju sjedište, odnosno prebivalište na području Općine Vladislavci i bave se proizvodnjom meda.

**Prihvatljivi troškovi:**

Potpora se ostvaruje za nabavu nove pčelarske opreme.

Ukoliko je korisnik u sustavu Poreza na dodanu vrijednost (PDV-a), PDV nije prihvatljiv trošak.

**Iznos potpore:**

Najviši iznos potpore za proizvodnju meda je 80 % prihvatljivih troškova, ali ne više od 10.000,00 kuna po korisniku godišnje.

**Uvjet za dodjelu potpore:**

* Oprema koja se sufinancira kupuje se isključivo nova kod ovlaštenih prodavača, a ne smije biti otuđena iz vlasništva korisnika najmanje 3 godine od dana odobrenja sredstava za sufinanciranje,
* korisnik se obvezuje baviti proizvodnjom meda najmanje 3 godine od dana odobrenja potpore

**Intenzitet potpore za korisnike:**

- 80% vrijednosti dokumentiranih troškova

**MJERA 6. Potpore za navodnjavanje**

 **(sukladno Uredbi 1408/2013 )**

**Cilj potpore**: Cilj potpore je povećanje konkurentnosti poljoprivrednih gospodarstava

**Prihvatljivi korisnici:**

Poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava, koja imaju sjedište, odnosno prebivalište na području Općine Vladislavci i obavljaju svoju djelatnost na području Općine Vladislavci.

**Prihvatljivi troškovi:**

Ulaganja u sustav navodnjavanja površina većih od 2500 m 2 na otvorenim površinama , odnosno 200 m2  u plastenicima ili staklenicima čiji troškovi iznose najmanje 2.000,00 kuna, a koji obuhvaćaju:

* bušenje ili kopanje bunara u broju ovisnom o površini navodnjavanja,
* izgradnju akumulacija (otvorene lagune) i
* nabavu novog sustava za navodnjavanje.

Ukoliko je korisnik u sustavu Poreza na dodanu vrijednost (PDV-a), PDV nije prihvatljiv trošak.

**Iznos potpore:**

Najviši iznos potpore je 80 % prihvatljivih troškova, ali ne više od 10.000,00 kuna po korisniku godišnje.

**Uvjet za dodjelu potpore:**

* bušenje bunara, te nabavka nove opreme za navodnjavanje (spremnika za vodu, pumpi, filtera, raspršivača, cijevi i ostalih elemenata sustava za navodnjavanje)
* vrijednost ulaganja iznosi najmanje 2.000,00 kn,
* oprema koja se sufinancira kupuje se isključivo nova kod ovlaštenih prodavača, a ne smije biti otuđena iz vlasništva korisnika najmanje 3 godine od dana odobrenja sredstava za sufinanciranje,
* korisnik se obvezuje baviti poljoprivrednom proizvodnjom najmanje 3 godina od dana odobrenja potpore

**Intenzitet potpore za korisnike:**

- 80% vrijednosti dokumentiranih troškova

**IV. POSTUPAK DODJELE POTPORE**

**Članak 7.**

Za provedbu mjera iz ovog Programa raspisati će se javni poziv.

Javni poziv, ovisno o osiguranim sredstvima u proračunu Općine za godinu za koju se dodjeljuje potpora raspisuje Općinski načelnik.

Javnim pozivom utvrđuju se rokovi i postupak podnošenja zahtjeva za dodjelu potpore, dokumentacija koju je nužno priložiti uz prijavu te ostali bitni elementi. Isti se objavljuje na oglasnoj ploči i web stranici Općine.

Prijave se rješavaju prema redoslijedu zaprimanja, odnosno do utroška planiranih sredstava za proračunsku godinu na koju se poziv odnosi.

Za provedbu javnog poziva Općinski načelnik osniva Povjerenstvo koje ima tri člana. Zadatak je povjerenstva pregled, obrada i ocjena prijava, te utvrđivanje prijedloga Odluke o dodjeli sredstava.

Odluku o dodjeli sredstava na prijedlog Povjerenstva, donosi Općinski načelnik.

**Članak 8.**

 Po donošenju Odluke odobrenju Općinski načelnik s korisnikom sklapa Ugovor o dodjeli potpore, kojim se detaljno utvrđuju obveze korisnika, daljnja kontrola i slično.

 Korisnik je obavezan prije potpisa ugovora dostaviti, kao instrument osiguranja provedbe ugovora solemniziranu bjanko zadužnicu na propisani prvi veći iznos odobrenih sredstava potpore, i to za mjere 3., 5. i 6..

**Članak 9.**

Korisnik je u obvezi pridržavati se svih zahtjeva poveznih s uvjetima navedenim ovim programom, te informiranjem i vidljivošću koji će biti propisani ugovorom.

Svi podaci dostupni o korisniku i projektu koji je financiran bespovratnim sredstvima Programa s ciljem promocije i vidljivosti mogu se davati i javno objavljivati bez suglasnosti ili privole korisnika.

**Članak 10.**

Kako bi podnositelj ostvario sredstva sukladno mjerama iz ovog Programa mora kumulativno ispuniti slijedeće uvjete:

1. Korisnik mora biti upisan u Upisnik poljoprivrednih gospodarstava kao nositelj poljoprivrednog gospodarstva sa sjedištem na području Općine Vladislavci, izuzev mjere 5.
2. Korisnik ne smije imati duga za obveze s osnova javnih davanja prema Republici Hrvatskoj, i ne smije imati duga prema proračunu Općine Vladislavci
3. Da je korisnik izvršio plaćanje računa po kojem se traži potpora.

**Članak 11.**

Na potpore za MJERE 1, 2. , 3.4., 5. i 6. primjenjuje se Uredba komisije (EU) br. 1408/2013 od 18. prosinca 2013. godine o primjeni članaka 107. i 108. Ugovora o funkcioniranju Europske unije, temeljem koje maksimalni iznos svih potpora male vrijednosti, koje jednom korisniku mogu biti dodijeljene tijekom razdoblja od tri fiskalne godine ne smije biti veći od 20.000,00 EUR, uključujući i potporu dobivenu u okviru ovog Programa

Sukladno članku 3. Uredbe 1408/2013 ukupni iznos potpora male vrijednosti koji je dodijeljen jedinom poduzetniku ne smije prijeći iznos od 20.000,00 EUR-a tijekom razdoblje od tri fiskalne godine te se ta gornja granica primjenjuje bez obzira na oblik potpore ili svrhu potpore.

Sukladno članku 6. Uredbe 1408/2013, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti u sektoru poljoprivrede iz drugih izvora tijekom prethodne dvije i u tekućoj godini.

Davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi 1408/2013 i voditi evidenciju o dodijeljenim potporama male vrijednosti po pojedinim korisnicima, te čuvati podatke o dodijeljenim potporama male vrijednosti deset godina od dana dodjele.

**V. KONTROLA I POVRAT SREDSTAVA**

**Članak 12.**

Tijekom razdoblja 3 godine Općinski načelnik će imenovati Povjerenstvo radi provedbe kontrole trajnosti projekta u navedenom razdoblju odnosno da li nije došlo do sljedećih situacija:

* Prestanka ili premještanja proizvodne aktivnosti izvan područja Općine Vladislavci
* Promjene vlasništva nad predmetom ulaganja
* Davanja u zakup ili najam predmeta ulaganja ili premještanje sufinanciranog ulaganja do isteka 3 godine od datuma isplate potpore, osim u slučaju kada je to zakonska obveza
* Značajnoj promjeni koja utječe na prirodu projekta, ciljeva ili provedbene uvjete zbog koje bi se doveli u pitanje njegovi prvotni ciljevi.

Kontrola se vrši dostavom dokaza za utvrđivanje navedenih situacija iz prethodnog stavka, a gdje to priroda projekta omogućava i kontrolom na licu mjesta.

Povjerenstvo radi provedbe kontrole je dužno najmanje jednom u razdoblju od 3 godine od odobravanja potpore izvršiti kontrolu korisnika.

**Članak 13.**

 Ukoliko Povjerenstvo kontrolom utvrdi da je došlo do situacije navedene u prethodnom članku, osim ako se ne radi o odstupanju od navedenih zahtjeva u slučajevima više sile ili nastupa izvanrednih okolnosti, kako je propisano člankom 2. Uredbe EU br. 1306/2013. o istome obavještava Općinskog načelnika. Po tako dobivenom izvještaju Općinski načelnik donosi Odluku o utvrđivanju obveze korisnika o povratu sredstava u roku 30 dana od dana primitka Odluke. Ukoliko korisnik ne ispuni svoju obvezu izvršit će se prisilna naplata po izdanoj zadužnici.

 Korisnik kojemu je izdana Odluka o utvrđivanju obveze povrata sredstava bit će isključen iz prava korištenja potpora po ovom Programu u naredne 3 godine.

**Članak 14.**

Sukladno Zakonu o pravu na pristup informacijama („Narodne novine“ broj 25/13. i 85/15.), Općina Vladislavci kao tijelo javne vlasti obvezno je radi upoznavanja javnosti omogućiti pristup informacijama o svom radu pravodobnom objavom na internetskim stranicama ili u javnom glasilu. Slijedom navedenog, smatrati će se da je podnositelj podnošenjem Zahtjeva za potporu koji sadrži njegove osobne podatke dao privolu za njihovu obradu i korištenje za javnu objavu, a u svrhu zbog koje su zatraženi.

**VII. STUPANJE NA SNAGU**

**Članak 15.**

 Ovaj Program stupa na snagu osmog dana od dana objave u „Službenom glasniku“ Općine Vladislavci, a primjenjuje se po dobivanju suglasnosti od strane Ministarstva poljoprivrede.

KLASA: 320-02/21-01/03

UR.BROJ: 2158/07-01-21-2

Vladislavci, 09. ožujka 2021. godine

**Predsjednik**

**Općinskog vijeća**

Krunoslav Morović